**PRIJEDLOG ODLUKE O LOKALNIM POREZIMA**

**OPĆINE PODRAVSKA MOSLAVINA**

**Materijal pripremio: Jedinstveni upravni odjel**

**OBRAZLOŽENJE:**

**Pravni temelj za donošenje odluke:**

Člankom 2. Zakonom a o izmjenama i dopuni Zakona o lokalnim porezima („Narodne novine broj: 152/24), propisano je da su jedinice lokalne samouprave dužne uvesti porez na nekretnine, dok je člankom 4. stavkom 2. istog zakona propisano kako da visinu poreza na nekretnine određuje predstavničko tijelo jedinice lokalne samouprave.

**Ocjena stanja i pitanja koja treba urediti**

Izmjenama i dopunom Zakona o lokalnim porezima (dalje u tekstu: Izmjene i dopuna Zakona) koje su stupile na snagu 1. siječnja 2025. godine propisano da su jedinice lokalne samouprave dužne uvesti porez na nekretnine koji će zamijeniti dosadašnji porez na kuće za odmor koji je ukinut, te utvrditi visinu poreza u okviru zakonom određenih raspona.

Porez na nekretnine ne plaća se na nekretnine:

1. koje služe za stalno stanovanje

2. koje se iznajmljuju na temelju ugovora o najmu za stalno stanovanje

3. javne namjene i nekretnine namijenjene institucionalnom smještaju osoba

4. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci

5. preuzete u zamjenu za nenaplaćena potraživanja, ako je od dana preuzimanja do 31. ožujka godine za koju se utvrđuje porez proteklo manje od šest mjeseci

6. koje zbog proglašenja prirodnih nepogoda u određenom poreznom razdoblju nisu podobne kao stambeni prostor

7. u slučajevima kada se iz svih okolnosti može utvrditi da je onemogućena stambena namjena nekretnine

8. u vlasništvu jedinica lokalne samouprave koje se nalaze isključivo na teritoriju te jedinice lokalne samouprave

9. koje domaćinu određenom prema propisu kojim se uređuje ugostiteljska djelatnost služe za stalno stanovanje.

Ova oslobođenja imaju za cilj olakšati teret oporezivanja za vlasnike koji koriste nekretnine za osobne potrebe ili javnu korist, a ne za komercijalne svrhe.

Porez na nekretnine plaćaju domaće i strane, fizičke i pravne osobe koje su vlasnici nekretnina na dan 31. ožujka godine za koju se utvrđuje porez. To znači da su svi vlasnici nekretnina, neovisno o njihovom statusu, obveznici plaćanja poreza ukoliko posjeduju nekretnine koje podliježu oporezivanju. Jedinice lokalne samouprave mogu ga utvrditi u rasponu od 0,60 eura do 8,00 eura po m². Isti je moguće utvrditi u jednakom iznosu za cjelokupno područje jedinice lokalne samouprave ili definirati zone i dodatne kriterije za određivanje poreza, što znači da će visina poreza varirati ovisno o lokaciji i vrijednosti nekretnine.

Jedinice lokalne samouprave poslove utvrđivanja, evidentiranja i naplate poreza na nekretnine mogu obavljati same ili iste povjeriti nadležnoj ispostavi Porezne uprave ili drugoj jedinici lokalne samouprave. U skladu sa člankom 4. Pravilnika o uvjetima, opsegu i naknadi za obavljanje poslova utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave („Narodne novine“ broj 1/17) za obavljanje poslova utvrđivanja, evidentiranja, nadzora, naplate i ovrhe radi naplate svih ili pojedinih poreza iz članka 2. tog Pravilnika o uvjetima, opsegu i naknadi za obavljanje poslova utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave, Poreznoj upravi pripada naknada u iznosu 5% od ukupno naplaćenih prihoda dok je člankom 5. propisano da predstavničko tijelo jedinice lokalne ili područne (regionalne) samouprave svojom odlukom daje ovlast nadležnoj organizaciji platnog prometa zaduženoj za raspoređivanje uplaćenih prihoda korisnicima, da naknadu Poreznoj upravi obračuna i uplati u državni proračun i to do zadnjeg dana u mjesecu za protekli mjesec.

S obzirom da Općina Podravska Moslavina nije Odluku o općinskim porezima donijela do 28. veljače 2025. godine, kada je bio rok za donošenje Odluke u kojoj će se određivati visina poreza na nekretnine i odlučiti hoće li se posao naplate poreza prepustiti nadležnoj Poreznoj upravi ili će za provedbu naplate poreza na nekretnine biti zadužen Jedinstveni upravni odjel Općine Podravska Moslavina, Odluka iz prijedloga vrijedit će za naplatu poreza na nekretnine počevši od 2026. godine.

Ostali općinski porezi navedeni u prijedlogu Odluke o općinskim porezima Općine Podravska Moslavina ostaju nepromijenjeni. S obzirom da je od dana donošenja prethodne Odluke o općinskim porezima Općine Podravska Moslavina Republika Hrvatska promijenila službenu valutu iz kune u euro, svi iznosi naplate općinskih poreza pretvoreni su iz kune u euro, bez povećanja ili smanjenja iznosa.

U skladu s odredbama članka 11. Zakona o pravu na pristup informacijama („Narodne novine“ broj. 25/13, 85/15 i 69/22), prijedlog odluke stavlja se na javno savjetovanje sa zainteresiranom javnošću s ciljem upoznavanja javnosti i s pribavljanjem mišljenja, primjedbi i prijedloga, nakon čega će se utvrditi konačan prijedlog Odluke.

Javno savjetovanje se određuje u trajanju od 30 dana.

**Potrebna sredstva za provedbu odluke:**

Za provedbu Odluke o općinskim porezima Općine Podravska Moslavina nisu potrebna financijska sredstva iz Proračuna Općine Podravska Moslavina.

Slijedom navedenog, predlaže se usvajanje odluke koja u prijedlogu glasi:

Na temelju članka 42. Zakona o lokalnim porezima („Narodne novine“ broj 115/16, 101/17, 114/22, 114/23 i 152/24) te na temelju članka 27. Statuta Općine Podravska Moslavina („Službeni glasnik“ Općine Podravska Moslavina broj 3/21, 18/21 i 11/25) Općinsko vijeće na svojoj \_\_\_\_\_\_\_ sjednici održanoj dana \_\_\_\_\_\_\_\_\_\_\_\_\_\_ donijelo je,

**ODLUKU**

**o općinskim porezima**

**Općine Podravska Moslavina**

1. **TEMELJNE ODREDBE**

**Članak 1.**

Ovom Odlukom o lokalnim porezima Općine Podravska Moslavina (dalje u tekstu: Odluka) utvrđuju se porezi koji pripadaju Općini Podravska Moslavina, visine stope i visine poreza te način na koji se obračunava i plaća, u skladu sa Zakonom o lokalnim porezima (u daljnjem tekstu: Zakon).

**Članak 2.**

Pojedini pojmovi u smislu ove Odluke imaju značenja koja su definirana Zakonom.

Izrazi koji se koriste u ovoj Odluci, a imaju rodno značenje koriste se neutralno i odnose se jednako na muški i ženski rod.

1. **VRSTE OPĆINSKIH POREZA**

**Članak 3.**

Lokalni porezi Općine Podravska Moslavina su:

1. Porez na potrošnju
2. Porez na nekretnine
3. Porez na korištenje javne površine

**1. Porez na potrošnju**

**Članak 4.**

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Porez na potrošnju plaća se po stopi od 3%.

**2. Porez na nekretnine**

**Članak 5.**

Porez na nekretnine plaća se godišnje u iznosu od 0,60 eura po kvadratnom metru korisne površine.

Porez na nekretnine plaćaju domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez.

Visina Poreza na nekretnine jednaka je za cijelo područje Općine Podravska Moslavina.

**Članak 6.**

Predmet oporezivanja, porezni obveznik, oslobođenje od plaćanja poreza i drugo, propisano je Zakonom o lokalnim porezima.

**3. Porez na korištenje javnih površina**

**Članak 7.**

Pod javnom površinom smatraju se javne zelene površine, trgovi, parkovi, igrališta i javno-prometne površine (ulice i pločnici).

Porez na korištenje javnih površina naplaćuje se u iznosima kako slijedi:

* Za postavljanje kioska i montažnih objekata 66,36 eura godišnje
* Za postavljanje pokretnih naprava za prodaju plodina 13,27 eura mjesečno
* Za postavljanje pokretnih naprava za pružanje 26,54 eura mjesečno

ugostiteljskih usluga i trgovine

* Ugostiteljski vrtovi i terase 0,40 eura/m2 mjesečno
* Postavljanje cirkuskih šatora i zabavnih parkova 0,66 eura/m2 dnevno

**Članak 8.**

Porez na korištenje javnih površina za postavljanje reklamnih panoa plaća se godišnje kako slijedi:

* Reklamni pano do 2 m2 – 26,54 eura
* Reklamni pano veći od 2 m2 – 39,82 eura

**Članak 9.**

Porez na korištenje javnih površina za postavljanje šatora zabavljanje ugostiteljskih usluga plaćaju porez na korištenje javnih površina- dnevno za šator veličine

* Do 50m2 – 6,54 eura
* 50 m2 i više – 13,27 eura

**Članak 10.**

Obveznici poreza na korištenje javnih površina za postavljanje štandova za prodaju robe prigodnu za blagdane (Nova godina, Božić, blagdan Svih Svetih, Uskrs, crkveni godovi i slično) plaćaju porez na korištenje javne površine u iznosu od 2,65 eura dnevno.

**Članak 11.**

Obveznici poreza na korištenje javnih površina koji koriste javnu površinu za prodaju poljoprivrednih proizvoda, cvijeća, božićnih jelki i slično plaćaju porez na korištenje javnih površina u iznosu od 0,66 eura dnevno.

**Članak 12.**

Ako objekt zauzima javnu površinu tijekom cijele godine i time onemogućuje korištenje te površine za druge namjene, korisnik javne površine plaćat će porez za korištenje javne površine tijekom cijele godine

**Članak 13.**

Jedinstveni upravni odjel Općine Podravska Moslavina izdaje Ugovore o odobravanju korištenja javnih površina, te ga prosljeđuje nadležnoj Poreznoj upravi.

1. **PROVEDBENE ODREDBE**

**Članak 14.**

Poslovi utvrđivanja, evidentiranja, nadzora, naplate i ovrhe radi naplate svih općinskih poreza iz članka 3. ove Odluke prenose se na Ministarstvo financija- nadležnu Poreznu upravu, u skladu s odredbama Zakona i Suglasnosti Ministarstva financija.

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknadu koja pripada Ministarstvu financija, Poreznoj upravi u iznosu od 5% od ukupno naplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

Porezna uprava dužna je do 15.-og u mjesecu za prethodni mjesec, Općini Podravskoj Moslavini dostaviti izvješća o utvrđenim i naplaćenim porezima.

1. **PRIJELAZNE I ZAVRŠNE ODREDBE**

**Članak 15.**

Za sva pitanja koja nisu regulirana ovom Odlukom, primjenjuju se odredbe Zakona o lokalnim porezima.

**Članak 16.**

Danom stupanja na snagu ove Odluke prestaje važiti Odluka o općinskim porezima Općine Podravska Moslavina (KLASA: 410-01/19-01/02, URBROJ: 2115/03-01-19-1, „Službeni glasnik“ Općine Podravska Moslavina broj 13/19).

**Članak 17.**

Ova Odluka stupa na snagu osmog dana od dana objave u „Službenom glasniku“ Općine Podravska Moslavina.

KLASA:

URBROJ:

Podravska Moslavina,

PREDSJEDNIK OPĆINSKOG VIJEĆA

 Slavko Kupanovac